Beszámoló a 2009-ban végzett cigánymissziós referensi munkáról

Eredmények:
Néhány gyülekezetünkben megpezsdült a cigánymissziói munka, a cigányok bekapcsolódása a gyülekezeti életbe egyre intenzívebb. Megtérések, életújulások erősítik a cigány és nem cigány gyülekezeti tagokat. Ebben része van az országos táborunknak, az EKE missziói töltetű munkásságának, az országos egyház, és magánszemélyek, gyülekezetek lelki és anyagi támogatásának.
Az evangélikus egyházon belüli munkával elkezdtek számolni a testvéregyházak (több vonalon szép, ökumenikus együtt munkálkodás alakult ki, vagy van formálódóban), és külföldi érdeklődők – a cigánymisszióban társakat keresők – találnak meg minket.
Az évenként megrendezett Közös asztal konferencia mellett 2009-ben indítottunk egy országos cigánynapot. Sajnos az érdeklődés minimálisnak volt mondható, de az összegyűlt kicsiny létszámú résztvevőnek nagy áldásban volt része.
A néhány, cigánymunkában érintett gyülekezetek cigánysága között elmélyülő, testvéri kapcsolatok alakulnak ki.
Egyre több gyülekezetbe, egyházi intézménybe, fórumra jutnak el a cigány testvéreket is magukba foglaló (ad hoc) missziós csoportjaink. 

Legfontosabb feladat: 
Az evangélikus egyház minél több síkján, az egyháztagok minél szélesebb körében elérni, hogy valamilyen módon magukénak érezzék a cigánymisszió ügyét, részt vállaljanak az egész országot, társadalmat megpróbáló, cselekvésre hívó nagy, és szép feladatban.

Az alábbiakban közlöm a cigánymisszió országos referenseként, és a sárszentlőrinci misszió vezetőjeként 2009-ben elvégzett szolgálatokat.
Február 15. – március 8. (4 vasárnap) - Cigány bibliaiskola: A keresztyén élet tartópillérei 
Március 14. Sárbogárd: Cigány-magyar ökumenikus istentisztelet a megbékélésért (Sárszentlőrincről 20 résztvevő) 
Március 21-22. Szeged – cigány missziós út (10 résztvevő)
Március 23. A Magyarországi Német Evangélikus Gyülekezet lelkészének, Andreas Wellmernek és gyakornokainak fogadása
Április 10-12. Békéscsaba: KIE nyomkereső hétvége (12 cigány gyermek elvitele)
Április 20. Az aszódi gimnáziumban cigánynap (4 cigány fiatallal) 
Április 24. Bolba Márta teológus fogadása, aki nyári diakóniai gyakorlatra készült a sárszentlőrinci misszióba
Április 26-28. Bér: a nyári közös asztal cigány tábor tervezése az érintett lelkészekkel, laikus munkatársakkal (összekötve cigány témájú szeretetvendégséggel Vanyarcon és igehirdetések)
Május 13. Beszámoló a Jezsuita Székházban a jezsuita cigányműhely rendezvényén az evangélikus cigánymisszióról
Május 28. Győri börtön – Jánosa Attila szervezésében börtönlelkészek és cigány missziós lelkészek találkozója (Sárszentlőrincről 4 résztvevő)
Június 4. Paks-KÉSZ – Előadás a cigányságról
Június 20. Cigány ételek bemutatója Sárszentlőrincen (Kistérségi rendezvény)
Július 28. – aug. 30. Bolba Márta gyakorlata (Egy hétre négy ELTE-s bekapcsolódása a munkába.)
Július 29. 400 000 Ft értékben élelmiszercsomagok megszervezése, szétosztása 20 cigány családnak (Sárszentlőrinc, Uzd, Pusztahencse) 
Augusztus 10-14. Gyerektábor – Keszőhidegkút
Augusztus 18. Szegedi ifjúság látogatása (cigány étel)
Augusztus. 21-25. Közös asztal tábor – Bér
Augusztus 27. „Jobb velünk a világ” előkészítő összejövetel a Jezsuita Székházban
Szeptember 2-6. Az Önkéntes Diakóniai Év szervezésében öt amerikai önkéntes - akik Magyarországon cigánymisszióban vesznek részt - vendégül látása, feladatba bevezetése
Szeptember 2. Egy kanadai önkéntes mentorálása Sárszentlőrincen, a cigánymisszióban 2010. augusztus 31-ig
Szeptember 4. Svéd magyar lelkészkonferencia – előadás – Balatonszárszó (4 cigány szolgáló)
Szeptember 27. Cigánymissziós nap: Telekgerendás (6 cigány résztvevő)
Október 11. Asztali beszélgetések – előadás Deák tér
Október 17. Országos cigánynap – Rózsák tere
November 7-8. Steve Nelson, az Amerikai Evangéliumi Lutheránus Egyház missziói vezetője látogatása Sárszentlőrincen
November 14. A három bibliakör (Sárszentlőrinc, Uzd, Pusztahencse) közös, önszerveződő halászlé-vacsorával egybekötött missziós alkalma 
Nov. 30. A három bibliakör énekes szolgálata ádvent első vasárnapi istentiszteleten

Bakay Péter